b'\n_START_ARTICLE_\nMekos did\xc5\xbeioji me\xc4\x8det\xc4\x97\n_START_SECTION_\nIstorija\n_START_PARAGRAPH_\nPirmoji Mekos me\xc4\x8det\xc4\x97 statyta 638 m. Dabartin\xc4\x97s me\xc4\x8det\xc4\x97s istorija siekia 1570 m. Ji ne syk\xc4\xaf buvo perstatoma, tod\xc4\x97l i\xc5\xa1 pradinio statinio ma\xc5\xbeai kas belik\xc4\x99. Prad\xc5\xbeioje me\xc4\x8det\xc4\x97 tur\xc4\x97jo \xc5\xa1e\xc5\xa1is minaretus, ta\xc4\x8diau kai prie M\xc4\x97lynosios me\xc4\x8det\xc4\x97s Stambule taip pat buvo pastatyti \xc5\xa1e\xc5\xa1i minaretai, Mekos imamas tai pavadino \xc5\xa1ventvagyste: n\xc4\x97 viena me\xc4\x8det\xc4\x97 negali prilygti Kaabai. Sultono Ahmedo I (1590\xe2\x80\x931617) nutarimu, me\xc4\x8det\xc4\x97je buvo pastatytas septintasis minaretas.\n_START_SECTION_\nRekonstrukcijos\n_START_PARAGRAPH_\n1980\xe2\x80\x93\xc5\xb3j\xc5\xb3 pabaigoje vykdant me\xc4\x8det\xc4\x97s rekonstrukcij\xc4\x85 atsirado did\xc5\xbeiulis korpusas su dar dviem minaretais. \xc5\xa0iuo metu \xc4\x8dia yra pagrindinis \xc4\xaf\xc4\x97jimas \xc4\xaf me\xc4\x8det\xc4\x99 per Karaliaus Fahdo vartus. Me\xc4\x8det\xc4\x97s plotas pasiek\xc4\x97 357 t\xc5\xabkst. m\xc2\xb2, buvo 9 minaretai, kuri\xc5\xb3 auk\xc5\xa1tis 89 m. Minaretai i\xc5\xa1kil\xc4\x99 vir\xc5\xa1 keturi\xc5\xb3 pagrindini\xc5\xb3 vart\xc5\xb3. Sraigtiniais minaret\xc5\xb3 laiptais pakylama \xc4\xaf balkonus. Minaret\xc5\xb3 vir\xc5\xa1\xc5\xabnes vainikuoja masyv\xc5\xabs paauksuoto metalo pusm\xc4\x97nuliai. Me\xc4\x8det\xc4\x97je priskai\xc4\x8diuojama daugiau kaip 500 marmuro kolon\xc5\xb3, veikia 7 eskalatoriai. Or\xc4\x85 pagrindin\xc4\x97se patalpose valo kondicionieriai. Yra specialios patalpos, atskirai vyrams ir moterims, skirtos maldoms ir ritualiniams apsiplovimams. \xc4\xae me\xc4\x8det\xc4\x99 vienu metu gali sutilpti iki 800 t\xc5\xabkst. maldinink\xc5\xb3._NEWLINE_Saudo Arabijos karaliaus Abdulos sprendimu, 2007 m. prad\xc4\x97ti vykdyti dideli me\xc4\x8det\xc4\x97s rekonstrukcijos darbai, turintys u\xc5\xbesit\xc4\x99sti iki 2020 m. Planuojama me\xc4\x8det\xc4\x97s talp\xc4\x85 padidinti iki 2,5 mln. \xc5\xbemoni\xc5\xb3. Prapl\xc4\x97sta \xc5\xa1iaurin\xc4\x97 Did\xc5\xbeiosios me\xc4\x8det\xc4\x97s esplanada, jos plotas padid\xc4\x97jo iki 400 t\xc5\xabkst. m\xc2\xb2. Dar pastatyti du minaretai, nauji Karaliaus Abdulos vartai, visos senos ir naujos patalpos buvo apr\xc5\xabpinamos kondicionieriais. \xc4\xaeskaitant aplinkines rekonstruojamas teritorijas, sudaryta galimyb\xc4\x97 apeigose ir ceremonijose dalyvauti 2,5 mln. \xc5\xbemoni\xc5\xb3 vienu metu. 2011 m. \xc5\xa1alia pastatytas vie\xc5\xa1bu\xc4\x8di\xc5\xb3 dangorai\xc5\xbei\xc5\xb3 kompleksas Abraj Al Bait.\n_START_SECTION_\nSaugumas\n_START_PARAGRAPH_\n1979 m. lapkri\xc4\x8dio 29 d. me\xc4\x8det\xc4\x97je \xc4\xafvykdytas teroristinis aktas, kai buvo pagrobti \xc4\xafkaitai, o abiejose pus\xc4\x97se \xc5\xbeuvo 255 \xc5\xbemon\xc4\x97s._NEWLINE_Gausyb\xc4\x97s mini\xc5\xb3 traukos objektas per had\xc5\xbe\xc4\x85 neretai sukelia skaud\xc5\xbei\xc5\xb3 nelaimi\xc5\xb3.  2006 m. kilus sp\xc5\xabs\xc4\x8diai prie kelio ant D\xc5\xbeamarato tilto, nuo kurio paskutin\xc4\x99 ritualo dien\xc4\x85 m\xc4\x97tomi akmenys \xc4\xaf \xc5\xa1\xc4\x97ton\xc4\x85, \xc5\xbeuvo 364 maldininkai. Tai buvo did\xc5\xbeiausia nelaim\xc4\x97 nuo 1990 m. liepos, kai per sp\xc5\xabst\xc4\xaf Minos tunelyje had\xc5\xbeo metu \xc5\xbeuvo 1426 piligrimai. _NEWLINE_2015 m. rugs\xc4\x97jo 11 d. v\xc4\x97jas nuvert\xc4\x97 statybin\xc4\xaf kran\xc4\x85, stov\xc4\x97jus\xc4\xaf me\xc4\x8det\xc4\x97s kieme. \xc5\xbduvo ma\xc5\xbeiausiai 111 \xc5\xbemoni\xc5\xb3, 394 buvo su\xc5\xbeeisti.'